Her til morgen præsenterede tidligere kulturminister Bertel Haarder den nye Danmarkskanon, der er 10 særligt danske værdier, som danskerne selv har valgt og stemt på.

Danskerne indsendte hele 2.425 forslag, som seks kuratorer sorterede til 20 overordnede samfundsværdier, hvor danskerne derfra kunne stemme om hvilke 10 værdier, der var de vigtigste.

Danmarkskanon De 10 valgte værdier i Danmarkskanonen efter stemmetal. 1. Velfærdssamfundet - 22.784 stemmer 2. Frihed - 22.089 stemmer 3. Tillid - 21.965 stemmer 4. Lighed for loven - 19.138 stemmer 5. Kønsligestilling - 18.989 stemmer 6. Det danske sprog - 18.808 stemmer 7. Foreningsliv og frivillighed - 18.108 stemmer 8. Frisind - 17.797 stemmer 9. Hygge - 17.531 stemmer 10. Den kristne kulturarv - 17.113 stemmer. Kilde: Kulturministeriet Kulturministeriet påpeger, at de 10 værdier er ligestillet uanset antallet af stemmer.

En af kuratorerne er Jørn Lund, der er professor og formand for Dansk Sprognævn. Han håber, at de 10 værdier får os til at tale om emner, vi normalt ikke sætter ord på.

Men han påpeger, at de valgte værdier ikke er specielt danske.

Læs også : Befolkningen har talt: Her er den nye Danmarkskanon

- De er ikke specielt danske. Det er værdier, vi deler med mange andre lande, siger han og kommer med et eksempel:

- Hygge er noget, vi synes er meget dansk. Det er faktisk norsk, og hygge som fænomen er noget, vi ser i mange lande. Jeg tror også, man hygger sig på Ny Guinea, så jeg vil ikke kalde det en særlig dansk værdi. Men nu var der mange, der syntes, at det skulle med, siger han.

Haarder: Ikke en danskhedskanon

Den tidligere kulturminister Bertel Haarder er enig med Jørn Lund i, at flere af de valgte værdier ikke har dansk oprindelse.

- Det meste af det, vi synes er dansk, det er kommet udefra, som vi så har omsat til noget dansk, siger han og nævner foreningslivet, ligestilling og ytringsfrihed som eksempler.

Læs også : Bertel Haarder om den nye Danmarkskanon: Vi danskere er for utydelige om vores værdier

Værdierne i Danmarkskanonen deles i høj grad med nabolande som Norge og Sverige, og det er kun glædeligt, mener Bertel Haarder, der understreger, at det ikke er en danskhedskanon.